**Matthew John "Matt" Hunwick** (s. 21. toukokuuta 1985 Warren, Michigan, Yhdysvallat) on yhdysvaltalainen jääkiekkoilija, pelipaikaltaan puolustaja. Hänen nykyinen seuransa on NHL-liigassa pelaava Buffalo Sabres.

Ura
---

Hunwickin ura käynnistyi juniorina kotikaupungissaan Michiganissa, jossa hänet valittiin nuorten pelaajien kehittämisohjelmaan vuonna 2001. Osoitettuaan kahden kauden aikana lupaavia kykyjään kiekollisena pakkina, hän pääsi Michiganin yliopiston edustusjoukkueeseen. Kyseisessä joukkueessa Hunwick viihtyikin pitkään, aina vuoteen 2007 saakka. 

Matt Hunwick varattiin NHL:ään kesällä 2004 numerolla 224. Varaajana oli Boston Bruins. Kesää edeltävä debyyttikausi 2003–2004 Michiganin yliopistojoukkueessa oli ollut puolustajalle mainio: 41 ottelussa syntyi 15 tehopistettä. Lisäksi Hunwick valittiin CCHA-liigan tulokkaiden tähdistöjoukkueeseen. Nämä ansiot olivat edesauttamassa yhdysvaltalaisen varausta.

Matt Hunwick jatkoi menestyskulkuaan seuraavinakin kausina Michiganissa. 2004–2005 hän tehtaili uransa ensimmäisen hattutempun 10. joulukuuta 2004. Kauden päätteeksi hänet nimettiin liigan toiseen tähdistökentälliseen. 2005–2006 Hunwick sai kunnian toimia joukkueensa varakapteenina. Kausi toi myös hänelle uran ennätysmäärän tehopisteitä (30) ja jälleen nimeämisen toiseen tähdistökentälliseen. 2006–2007 Hunwickista tehtiin Michiganin yliopistojoukkueen kapteeni. Tehopisteitä syntyi lähes yhtä paljon kuin edelliskaudella, mutta Hunwickin ansiot huomioitiin näyttävämmin: mm. nimitys CCHA-liigan ensimmäiseen tähdistökentälliseen ja nimitys kauden parhaaksi puolustavaksi puolustajaksi.

Hunwick siirtyi junioriliigoista aikuisten sarjatasolle, kun hän allekirjoitti Boston Bruinsin kanssa kaksivuotisen tulokassopimuksen 26. kesäkuuta 2007. Sopimuksen myötä puolustaja pääsi pelaamaan Bostonin AHL-farmiseuraan Providence Bruinsiin kaudeksi 2007–2008. Hän ei kuitenkaan ehtinyt edustaa Providencea kuin kuukauden, kun Bruins-johto päätti nostaa hänet NHL:n edustusjoukkueen miehistöön. Hunwick pelasi NHL-debyyttiottelunsa Buffalo Sabresia vastaan 10. marraskuuta 2007. Uran ensimmäinen pääsarjapiste syntyi kolmannessa ottelussa. Kyseisellä kaudella puolustajalle kertyi kuitenkin vielä peleistä leijonanosa farmissa.

Kausi 2008–2009 oli Matt Hunwickin uralla käännekohta. Yhdysvaltalainen aloitti jälleen kauden AHL:ssä, mutta vain kahden ottelun jälkeen hän sai kutsun Boston Bruinsin riveihin. Marraskuun 17. 2008 Hunwick ampui NHL-uransa ensimmäisen maalin Toronto Maple Leafsin Vesa Toskalan taakse. Kaiken kaikkiaan Hunwick sai pelata 53 ottelussa ja teki niissä peräti 27 tehopistettä. Hän sai myös yhden ottelun verran NHL:n pudotuspelikokemusta. Playoff-pelejä ei tullut enempää, sillä ennen toista konferenssin puolivälieräottelua Hunwick tunsi kipua vatsassaan. Joukkueen lääkäri tutki hänet välittömästi ja totesi, että hän tarvitsee sairaala-apua. Sairaalassa puolustajalle tehtiin tutkimus, jossa selvisi, että hänen pernansa oli revennyt. Hunwick ei enää pelannut kyseisellä kaudella.

20. heinäkuuta 2009 Hunwick allekirjoitti kaksivuotisen jatkosopimuksen Bruinsin kanssa. Kausi 2009–2010 oli yhdysvaltalaiselle ensimmäinen kokonainen kausi NHL:ssä. Keväällä hän nettosi lisäksi kuusi syöttöpistettä pudotuspeleissä, jotka olivat hänen ensimmäiset pisteensä playoffs-otteluissa. Hunwickin sopimus olisi kattanut vielä seuraavankin kauden, mutta Boston oli pakotettu pienentämään pelaajiensa palkkoja syksyllä 2010. Niinpä Hunwick siirtyi Colorado Avalancheen 29. marraskuuta vaihdossa Colby Coheniin. Heinäkuussa 2014 hän siirtyi New York Rangersiin.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2001–2002 | U.S. National Development Team | USDP | 43 | 5 | 5 | 10 | 36 | – | – | – | – | – |
| 2002–2003 | U.S. National Development Team | USDP | 48 | 8 | 18 | 26 | 63 | – | – | – | – | – |
| 2003–2004 | University of Michigan | CCHA | 41 | 1 | 14 | 15 | 62 | – | – | – | – | – |
| 2004–2005 | University of Michigan | CCHA | 40 | 6 | 19 | 25 | 60 | – | – | – | – | – |
| 2005–2006 | University of Michigan | CCHA | 41 | 11 | 19 | 30 | 70 | – | – | – | – | – |
| 2006–2007 | University of Michigan | CCHA | 41 | 6 | 21 | 27 | 64 | – | – | – | – | – |
| 2007–2008 | Providence Bruins | AHL | 55 | 2 | 21 | 23 | 40 | 10 | 0 | 5 | 5 | 8 |
|  | Boston Bruins | NHL | 13 | 0 | 1 | 1 | 4 | – | – | – | – | – |
| 2008–2009 | Providence Bruins | AHL | 3 | 0 | 3 | 3 | 0 | – | – | – | – | – |
|  | Boston Bruins | NHL | 53 | 6 | 21 | 27 | 31 | 1 | 0 | 0 | 0 | 0 |
| 2009–2010 | Boston Bruins | NHL | 76 | 6 | 8 | 14 | 32 | 13 | 0 | 6 | 6 | 2 |
| 2010–2011 | Boston Bruins | NHL | 22 | 1 | 2 | 3 | 9 | – | – | – | – | – |
|  | Colorado Avalanche | NHL | 51 | 0 | 10 | 10 | 16 | – | – | – | – | – |
| 2011–2012 | Colorado Avalanche | NHL | 33 | 3 | 3 | 6 | 8 | – | – | – | – | – |
| 2012–2013 | Colorado Avalanche | NHL | 43 | 0 | 6 | 6 | 16 | – | – | – | – | – |
| 2013–2014 | Colorado Avalanche | NHL | 1 | 0 | 0 | 0 | 0 | – | – | – | – | – |
|  | Lake Erie Monsters | AHL | 52 | 10 | 21 | 31 | 33 | – | – | – | – | – |
| 2014–2015 | New York Rangers | NHL | 55 | 2 | 9 | 11 | 16 | 6 | 0 | 0 | 0 | 0 |
| 2015–2016 | Toronto Maple Leafs | NHL | 60 | 2 | 8 | 10 | 32 | – | – | – | – | – |
| 2016–2017 | Toronto Maple Leafs | NHL | 72 | 1 | 18 | 19 | 18 | 6 | 0 | 1 | 1 | 2 |
| 2017–2018 | Pittsburgh Penguins | NHL | 42 | 4 | 6 | 10 | 21 | – | – | – | – | – |
| 2018–2019 | Buffalo Sabres | NHL | 14 | 0 | 2 | 2 | 4 | – | – | – | – | – |
|  | Rochester Americans | AHL | 2 | 0 | 1 | 1 | 0 | – | – | – | – | – |
| 2019–2020 | Buffalo Sabres Loukkaantunut | NHL | 0 | 0 | 0 | 0 | 0 | – | – | – | – | – |
| NHL yhteensä | 535 | 25 | 94 | 119 | 207 | 26 | 0 | 7 | 7 | 4 |

Lähteet
-------

* Matt Hunwick The Internet Hockey Databasessa (englanniksi)
* Matt Hunwick *Elite Prospects*. Everysport Media Group AB.  (englanniksi)

### Viitteet

1. ↑  Brown, Hunwick Selected on Second Day of NHL Draft mgoblue.com.  Arkistoitu 1.9.2010. Viitattu 14.4.2012. (englanniksi)
2. ↑  Hensick, Hunwick Selected for CCHA All-Rookie Team mgoblue.com.  Arkistoitu 9.6.2012. Viitattu 14.4.2012. (englanniksi)
3. ↑  Ebbett Voted Team MVP; Hunwick Takes Captain Role mgoblue.com.  Arkistoitu 1.9.2010. Viitattu 14.4.2012. (englanniksi)
4. ↑  Hunwick, Johnson, Cook Earn Individual CCHA Awards mgoblue.com.  Arkistoitu 12.6.2012. Viitattu 14.4.2012. (englanniksi)
5. ↑  Boston Bruins Agree to Terms With Matt Hunwick  26.6.2007. bruins.nhl.com. Viitattu 14.4.2012. (englanniksi)
6. ↑  Boston Bruins Recall Defenseman Matt Hunwick  9.11.2007. bruins.nhl.com. Viitattu 14.4.2012. (englanniksi)
7. ↑  Bruins' Hunwick has surgery for ruptured spleen  18.4.2009. nhl.com. Viitattu 14.4.2012. (englanniksi)
8. ↑  B's Re-sign Defenseman Matt Hunwick  20.7.2009. bruins.nhl.com. Viitattu 14.4.2012. (englanniksi)
9. ↑  Bruins trade Matt Hunwick to Avalanche in salary-cap move  30.11.2010. usatoday.com. Viitattu 14.4.2012. (englanniksi)

Aiheesta muualla
----------------

* Kuvia tai muita tiedostoja aiheesta **Matt Hunwick** Wikimedia Commonsissa